Catieu Oricourt

Ech catieu Oricourt ch’est un catieu du Moéyin Age Franke-Comtè in Franche. Ech catieu Oricourt il o ‘tè bati à ch’XIIe sièke avuc deus inchintes. Istoére À ch’kminchmint, ch’catieu Oricourt ch’étoét unne simpe mote féodale in bos. Ech catieu qu’o put vir innui il o ‘tè bati à ch’XIIe sièke per el fanmile Gaucher, connétabe pi singneur Oricourt in 1170. Aprés cha, l’fanmile Gaucher a vo canger d’nom pi s’apler Gaucher d’Oricourt. Pus tard, in 1250, ch’catieu il o ‘tè otchupè per el fanmile Vaire, moais i vo vraimint canger d’propriétoaires in 1435, quanqu’i vo ète erprins per Nicolas Rolin, canslier d’Bourgonne. Ch’est Guillaume Rolin, ch’fiu Nicolas, qu’o foait batir chole élégante résidinche in estile Ernaiçanche dins chl’esgonde cort. Aprés s’mort, ch’est sin nveu, Antoine d’Oiselay, qu’o ieu ch’catieu. Ches barons d’Oiselay is vont warder ch’catieu dusqu’à ch’XVIIIe sièke, minme si qu’is n’vivoétte mie tout ch’tans ilo. Ech catieu il o ‘tè bati edseur un flanc à unne ptiote colinne, in fache à l’plangne d’El rivière Lure. Ech catieu Oricourt il o deus corts-inchintes : el prunmière cort ch’étoét por el ferme, pi chl’esgonde, mius protégèe, por el résidinche à ch’singneur Oricourt. Ches batimints dins chl’esgonde cort is ont ‘tè batis inte ches XIIe pi XVe sièkes. Dins chl’esgonde cort, il y avoét un puits, unne chiterne, unne boulindjrie, unne cave à vins, unne grand sale à minger pi ches apartmints singneuriaus, avuc unne galrie d’echl’Ernaiçanche. Ech catieu il o deus heute tours, unne tour-donjon pi unne heute ed warde. Is font tous deus 25 mètes ed heuteur. Edfors, dins ch’keutè à ch’vilage, un grand pijonnier o ‘tè bati.